ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Ιανουαρίου 1994 περί περατώσεως της διαδικασίας αντιντάμπινγκ όσον αφορά τις εισαγωγές κομμεορρητίνων καταγωγής Λαϊκής Δημοκρατίας της Κίνας (94/82/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβουλεύσεις στο πλαίσιο της συμβουλευτικής επιτροπής,

Εκτιμώντας ότι:

Α. ΔΙΑΔΙΚΑΣΙΑ (1) Τον Μάιο 1992, η Επιτροπή έλαβε καταγγελία που υπβλήθηκε από την "Associacao dos Industriais Exportadores de Produtos Resinosos" (AIEPR) (στο εξής καταγγέλλων) εξ ονόματος των επιχειρήσεων μελών της, των οποίων η συνολική παραγωγή κομμεορρητίνων αποτελεί το μεγαλύτερο τμήμα της συνολικής κοινοτικής παραγωγής του εν λόγω προϊόντος.

(2) Η καταγγελία περιείχε αποδεικτικά στοιχεία ως προς την ύπαρξη πρακτικών ντάμπινγκ στις εισαγωγές του εν λόγω προϊόντος καταγωγής Λαϊκής Δημοκρατίας της Κίνας (στο εξής Κίνα), και ως προς τη σημαντική ζημία που έχει προκύψει, τα οποία στοιχεία θεωρήθηκαν επαρκή ώστε να δικαιολογείται η έναρξη διαδικασίας.

Η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσο αφορά τις εισαγωγές στην Κοινότητα του εν λόγω προϊόντος, που υπάγεται στον κωδικό ΣΟ 3806 10 10.

(3) Η Επιτροπή ενημέρωσε επίσημα τους εξαγωγείς και εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής και τον καταγγέλλοντα. Έδωσε επίσης στα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση.

(4) Η Επιτροπή ζήτησε και έλαβε λεπτομερείς γραπτές παρατηρήσεις από τους κοινοτικούς παραγωγούς, τους κινέζους εξαγωγείς και από αριθμό εισαγωγέων.

(5) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για τον προκαταρκτικό προσδιορισμό του ντάμπινγκ και πραγματοποίησε έρευνες στις εγκαταστάσεις των ακόλουθων επιχειρήσεων:

α) Κοινοτικοί παραγωγοί (Πορτογαλία):

- Socer - Sociedade Central de Resinas SA, Lisboa, Πορτογαλία,

- Lagoa, Henriques & Pedroso Lda, Pedrogao Grande, Πορτογαλία,

- Resipez - Industria & Comercio de Resinas Lda, Leiria, Πορτογαλία,

- Mariano Lopes Morgado & Companhia Lda, Arganil, Πορτογαλία,

- Manuel Inacio Pimpao & Filhos Lda, Maceira Lis, Πορτογαλία,

Αυτοί οι κοινοτικοί παραγωγοί είναι όλοι μέλη του καταγγέλλοντα.

β) Εισαγωγείς στην Κοινότητα:

- Abieta Chemie GmbH, Augsburg, Γερμανία,

- Hermann Ter Hell & Co, Hamburg, Γερμανία,

- Hercules BV, Rijswijk, Κάτω Χώρες,

- Integrated Chemicals BV Lisse, Κάτω Χώρες.

(6) Το ερωτηματολόγιο της Επιτροπής απεστάλη στους επτά κινέζους εξαγωγείς που ήταν γνωστοί κατά την έναρξη της διαδικασίας. Όλοι αυτοί οι εξαγωγείς απήντησαν σ' αυτό το ερωτηματολόγιο.

Αυτές οι επιχειρήσεις είναι οι ακόλουθες:

- Human Provincial Native Produce & Animal By-products Import & Export Corp., Chang Sha City, Hunan Province,

- Fujian Provincial Native Produce & Animal By-products Import & Export corp., Beijing,

- China (Tuhsu) Forest Chemical Products Import & Export Corp., Beijing,

- Guangdong Native Produce Import & Export Corp., Guangzhou,

- Jiangxi Native Produce Import & Export Corp., Nanchang,

- Yunnan Native Produce Import & Export Corp., Kunming,

- Guangxi Zhuang Autonomous Region Native Produce Import & Export Corp., Nanning.

Επειδή η Κίνα είναι χώρα που δεν έχει οικονομία αγοράς και, συνεπώς, η κανονική αξία δεν ήταν δυνατόν να καθοριστεί με βάση το άρθρο 2 παράγραφος 3 του κανονισμού (ΕΟΚ) αριθ. 2423/88, δεν πραγματοποιήθηκε καμία έρευνα όσον αφορά την κανονική αξία στις εγκαταστάσεις αυτών των εξαγωγέων.

Έτσι, η κανονική αξία καθορίστηκε με βάση τρίτη χώρα που έχει οικονομία αγοράς, για τους λόγους που περιγράφονται στα σημεία 12 έως 16, ήτοι τη Βραζιλία. Ως εκ τούτου, ζητήθηκαν πληροφορίες, οι οποίες προσκομίστηκαν και εν συνεχεία επαληθεύθηκαν, από τις εγκαταστάσεις των ακόλουθων παραγωγών της Βραζιλίας:

- Resinas Yser Ltda, Campo Largo (PR),

- Resinas Brazil Industria & Comercio Ltda, Avare (SP).

(7) Η περίοδος της έρευνας που καθόρισε η Επιτροπή για τον προσδιορισμό του ντάμπινγκ ήταν από την 1 Ιουλίου 1991 έως τις 30 Ιουνίου 1992.

Β. ΥΠΟ ΕΞΕΤΑΣΗ ΠΡΟΪΟΝ, ΟΜΟΕΙΔΕΣ ΠΡΟΪΟΝ ΚΑΙ ΚΟΙΝΟΤΙΚΗ ΒΙΟΜΗΧΑΝΙΑ 1. Υπό εξέταση προϊόν και ομοειδές προϊόν (8) Το προϊόν που καλύπτει η ανακοίνωση για την κίνηση της διαδικασίας είναι η κομμεορρητίνη, φυσικό προϊόν που λαμβάνεται από νωπές ελαιορρητίνες, που υπάγεται στον κωδικό ΣΟ 3806 10 10.

Η κομμεορρητίνη χρησιμοποιείται σε διάφορους τομείς των χημικών βιομηχανιών, συγκεκριμένα για την παραγωγή κόλλας για χαρτί, χρωμάτων και βερνικιών ρητινοειδών, βάσης μαστίχης για τσίχλες και μονάδων κολοφωνίου.

Υπάρχει μόνον ένας τύπος κολοφωνίου. Αυτό το προϊόν δεν παρουσιάζει σημαντικές διαφορές ως προς την ποιότητα, τα βασικά χαρακτηριστικά ή τις χρήσεις.

Ωστόσο, οι κινέζοι εξαγωγείς ανέφεραν ότι η κομμεορρητίνη καταγωγής Κίνας δεν πρέπει να θεωρηθεί ως ομοειδές προϊόν με αυτό που κατασκευάζεται στην Κοινότητα λόγω των διαφορών που παρουσιάζει ως προς τα χημικά χαρακτηριστικά, όπως είναι ο χρόνος κρυσταλλώσεως ή η πτητική φάση, ως προς τη διαδικασία παραγωγής που είναι στοιχειοδέστερη στην Κίνα, και ως προς ορισμένες εφαρμογές για τις οποίες η κομμεορρητίνη της Κίνας χρησιμοποιείται κατά προτίμηση περισσότερο από αυτό της Κοινότητας.

Η Επιτροπή δεν αποδέχεται αυτό το επιχείρημα. Όντως, οι διαφορές σύμφωνα με τους ισχυρισμούς των χημικών χαρακτηριστικών είναι ελάχιστες και απορρέουν από κατασκευαστική διαδικασία η οποία, μολονότι παραμένει παρόμοια, στηρίζεται μόνο σε παλαιότερο εξοπλισμό. Το γεγονός αυτό δεν μπορεί να καταστήσει διαφορετικά τα προϊόντα, εφόσον έχουν τις ίδιες εφαρμογές και είναι επομένως υποκαταστάσιμα, όπως φαίνεται από την ταχεία διείσδυση της κινέζικης κομμεορρητίνης στην κοινοτική αγορά το οποίο αντικατέστησε εν μέρει το κοινοτικό προϊόν (βλέπε σημείο 20).

Η Επιτροπή διαπίστωσε, επομένως, ότι η κομμεορρητίνη που κατασκευάζεται και πωλείται από κοινοτικούς παραγωγούς αποτελεί ομοειδές προϊόν με το προϊόν που εισάγεται από την Κίνα, κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88. Επιπλέον, θεωρήθηκε για τους ίδιους λόγους ότι η κομμεορρητίνη Βραζιλίας ήταν ομοειδές προϊόν προς το κινέζικο και το κοινοτικό προϊόν-

2. Κοινοτική βιομηχανία (9) Η Επιτροπή διαπίστωσε ότι, κατά την περίοδο της έρευνας, οι κοινοτικοί παραγωγοί, εξ ονόματος των οποίων υποβλήθηκε η καταγγελία, κατασκεύαζαν το 61 % περίπου της συνολικής κοινοτικής παραγωγής του ομοειδούς προϊόντος δηλαδή μεγάλο τμήμα της συνολικής κοινοτικής παραγωγής.

(10) Συνεπώς, η Επιτροπή καταλήγει στο συμπέρασμα ότι αυτοί οι παραγωγοί αποτελούν την κοινοτική βιομηχανία κατά την έννοια του άρθρου 4 παράγραφος 5 του κανονισμού (ΕΟΚ) αριθ. 2423/88.

3. Ατομική μεταχείριση (11) Οι κινέζοι εξαγωγείς ζήτησαν να καθοριστούν γι' αυτούς μεμονωμένα περιθώρια ντάμπινγκ.

Η Επιτροπή υπενθυμίζει ότι η παροχή ατομικής μεταχείρισης σε ορισμένους από αυτούς τους εξαγωγείς μπορεί να επηρεάσει ή ακόμα και να στρεβλώσει το αποτέλεσμα του υπολογισμού του δασμού αντιντάμπινγκ που εφαρμόζεται σε όλη τη χώρα, υπονομεύοντας έτσι το αναλογικό χαρακτήρα και την αποτελεσματικότητα των μέτρων. Επιπλέον, είναι στην πράξη εξαιρετικά δύσκολο να καθοριστεί για μια χώρα όπως είναι η Κίνα, κατά πόσον μια επιχείρηση απολαύει πραγματικά, τόσο νομίμως όσο και στην πράξη, ανεξαρτησίας από τον κρατικό έλεγχο και, ειδικότερα, κατά πόσον μια επιχείρηση έχει μόνιμη ανεξαρτησία έστω και εάν φαίνεται ότι απολαύει της ανεξαρτησίας αυτών σε συγκεκριμένο χρονικό διάστημα.

Τέλος, η Επιτροπή δεν μπορεί προς το παρόν να προβεί σε ουσιαστική επαλήθευση των δηλώσεων των εξαγωγέων στην Κίνα όσον αφορά το κόστος και τις τιμές λόγω της συνεχούς ύπαρξης οικονομίας κεντρικά ελεγχόμενης. Επομένως, η Επιτροπή κατέληξε στο συμπέρασμα ότι, υπό τις παρούσες συνθήκες, η απομάκρυνση από τον γενικό κανόνα σύμφωνα με τον οποίο ένας ενιαίος δασμός αντιντάμπινγκ καθορίζεται για τις χώρες κρατικού εμπορίου δεν είναι σκόπιμη και ότι, για να αποτραπούν τα αυθαίρετα αποτελέσματα και το ενδεχόμενο της καταστρατήγησης των μέτρων, πρέπει να καθοριστεί ενιαίο περιθώριο του ντάμπινγκ.

Γ. ΝΤΑΜΠΙΝΓΚ 1. Κανονική αξία α) Ανάλογη χώρα

(12) Δεδομένου ότι η Κίνα είναι χώρα που δεν έχει οικονομία αγοράς, η κανονική αξία καθορίστηκε με βάση τις πληροφορίες που προσκομίστηκαν σε τρίτη χώρα με οικονομία αγοράς, δηλαδή σε ανάλογη χώρα, σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2423/88.

Για τον λόγο αυτό, ο καταγγέλλων πρότεινε να ληφθούν ως βάση για τον καθορισμό της κανονικής αξίας οι εγχώριες τιμές κομμεορρητίνων στη Βραζιλία.

(13) Οι κινέζοι εξαγωγείς και ορισμένοι εισαγωγείς προέβαλαν αντιρρήσεις ως προς την επιλογή της Βραζιλίας ισχυριζόμενοι ότι:

- οι τιμές αγοράς που εφαρμόζουν οι βραζιλιάνοι παραγωγοί για τις εγχώριες πωλήσεις τους δεν ήταν κατάλληλες για τον καθορισμό της κανονικής αξίας λόγω του υψηλού πληθωρισμού στη Βραζιλία και

- η κατασκευαστική διαδικασία στη Βραζιλία ήταν ιδιαίτερα δαπανηρή και, ως εκ τούτου, δεν ήταν δυνατόν να συγκριθεί με τη διαδικασία που υπάρχει στην Κίνα.

Ως εναλλακτική λύση πρότειναν την Ινδονησία.

(14) Η Επιτροπή ήρθε σε επαφή με πολλές επιχειρήσεις της Ινδονησίας, αλλά η βιομηχανία κομμεορρητίνων της Ινδονησίας ανέφερε ότι δεν ήταν διατεθειμένη να συνεργαστεί.

(15) Μετά από εξέταση των υποδείξεων που υποβλήθηκαν από τον καταγγέλλοντα, η Επιτροπή κατέληξε στο συμπέρασμα ότι η Βραζιλία αποτελούσε την κατάλληλη και εύλογη επιλογή.

Οι εγχώριες τιμές στη Βραζιλία διέπονται από τις συνθήκες δυνάμει της αγοράς λόγω του επιπέδου της ζήτησης στην αγορά της Βραζιλίας και του αριθμού των ανταγωνιστών παραγωγών.

Όντως, η Βραζιλία είναι γνωστή ως δεύτερος μεγαλύτερος παραγωγός παγκοσμίως αυτού του προϊόντος και υπήρχε, σε μεγάλο βαθμό, ομοιότητα ως προς την κατασκευαστική διαδικασία και την πρόσβαση στις πρώτες ύλες μεταξύ των δύο χωρών.

Σχετικά με τον πληθωρισμό, αυτός δεν επηρεάζει την αξιοπιστία των εγχωρίων τιμών. Επιπλέον, έγιναν οι κατάλληλες προσαρμογές για να εξουδετερωθούν οι επιπτώσεις τους στη σύγκριση της αξίας με τις τιμές εξαγωγής (βλέπε σημείο 16).

Τέλος, από τη σύγκριση μεταξύ των όγκων που εξάγονται προς την Κοινότητα από τη Βραζιλία και του όγκου επί του οποίου στηρίχθηκε η κανονική αξία, διαπιστώθηκε ότι η κομμεορρητίνη πωλείται σε επαρκείς ποσότητες στην εγχώρια αγορά που επιτρέπουν την κατάλληλο υπολογισμό της κανονικής αξίας.

β) Κανονική αξία

(16) Η κανονική αξία καθορίστηκε με βάση τη μέση σταθμισμένη καθαρή τιμή πώλησης για το ομοειδές προϊόν που πωλεί ο αντιπροσωπευτικός βραζιλιάνος παραγωγός προς κατανάλωση στη Βραζιλία, καθόσον αυτές οι εγχώριες πωλήσεις έχουν πραγματοποιηθεί σε τιμές που επιτρέπουν την κάλυψη όλου του κόστους που κατανέμεται ευλόγως κατά τις συνήθεις εμπορικές πράξεις στη διάρκεια της περιόδου της έρευνας. Οι επιπτώσεις του πληθωρισμού στη Βραζιλία σ' αυτή την τιμή διορθώθηκαν με τον καθορισμό μηνιαίας κανονικής αξίας.

2. Τιμή εξαγωγής (17) Όλες οι πωλήσεις προς εξαγωγή πραγματοποιήθηκαν σε ανεξάρτητους πελάτες στην Κοινότητα.

Οι τιμές εξαγωγής υπολογίστηκαν, ως εκ τούτου, με βάση την πραγματική τιμή που έχει πληρωθεί ή πρέπει να πληρωθεί από ανεξάρτητους εισαγωγείς για το προϊόν που πωλείται προς εξαγωγή στην Κοινότητα, σύμφωνα με το άρθρο 2 παράγραφος 8 στοιχείο α) του κανονισμού (ΕΟΚ) αριθ. 2423/88.

3. Σύγκριση (18) Πραγματοποιήθηκε σύγκριση μεταξύ της κανονικής αξίας και των τιμών εξαγωγής συναλλαγή προς συναλλαγή, στα ίδια επίπεδα του εμπορίου.

Για λόγους ορθής σύγκρισης, έγιναν προσαρμογές σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, όσον αφορά τις διαφορές που επιδρούν στη δυνατότητα σύγκρισης των τιμών, για τις οποίες προσκομίστηκαν ικανοποιητικά αποδεικτικά στοιχεία. Όσον αφορά τις διαφορές ως προς τα έξοδα πώλησης, έγιναν προσαρμογές, όπου κρίθηκε σκόπιμο, τόσο της κανονικής αξία όσο και των τιμών εξαγωγής για να ληφθούν υπόψη τα έξοδα μεταφοράς, ασφάλισης, συσκευασίας, οι όροι πληρωμής και οι μισθοί του προσωπικού πωλήσεων.

4. Περιθώριο ντάμπινγκ (19) Η σύγκριση έδειξε την ύπαρξη πρακτικών ντάμπινγκ, ενώ το περιθώριο ντάμπινγκ ισοδυναμεί με το ποσόν κατά το οποίο η κανονική αξία, όπως έχει καθοριστεί, υπερβαίνει την τιμή εξαγωγής προς την Κοινότητα. Το μέσο σταθμισμένο περιθώριο ντάμπινγκ, εκφρασμένο ως ποσοστό της τιμής ελεύθερης στα σύνορα της Κοινότητας, είναι 17,4 %.

Δ. ΖΗΜΙΑ 1. Εισαγωγές που αποτελούν αντικείμενο ντάμπινγκ α) Όγκος

(20) Η κοινοτική κατανάλωση κομμεορρητίνης αυξήθηκε από 133 549 τόνους το 1989 σε 169 091 τόνους κατά την περίοδο της έρευνας, δηλαδή σημειώθηκε αύξηση 24 %. :

Οι εισαγωγείς κομμεορρητίνης από την Κίνα αυξήθηκαν από 66 460 τόνους το 1989 σε 107 730 τόνους κατά την περίοδο της έρευνας. Αυτό αντιπροσωπεύει σε αύξηση 62 %. Επομένως, το τμήμα που κατέχουν στην αγορά αυξήθηκε από 48,26 % το 1989 σε 61,75 % κατά την περίοδο της έρευνας.

β) Τιμές

(21) Προκειμένου να υπολογισθεί ο βαθμός κατά τον οποίο οι τιμές ήταν χαμηλότερες των κοινοτικών, η Επιτροπή πραγματοποίησε σύγκριση μεταξύ των μέσων τιμών των εισαγωγών από την Κίνα (στο στάδιο ελεύθερο στα σύνορα της Κοινότητας μετά την καταβολή του δασμού) και των τιμών πώλησης, που υπολογίστηκαν σε επίπεδο εκ του εργοστασίου, για το προϊόν που πωλείται από τους κοινοτικούς παραγωγούς.

(22) Πάνω σ' αυτή τη βάση, οι τιμές του προϊόντος που εισάγεται από την Κίνα διαπιστώθηκε ότι ήταν, κατά την περίοδο της έρευνας, σημαντικά χαμηλότερες από τις τιμές κομμεορρητίνης που πωλούν οι κοινοτικοί παραγωγοί. Το μέσο περιθώριο των χαμηλότερων των κοινοτικών τιμών που διαπιστώθηκε κατά την περίοδο της έρευνας, ήταν 20,7 %.

2. Κατάσταση της κοινοτικής βιομηχανίας (23) Η παραγωγή της κοινοτικής βιομηχανίας μειώθηκε από 31 400 τόνους το 1989 σε 29 400 τόνους το 1990, σε 26 240 τόνους το 1991 και σε 25 528 τόνους κατά την περίοδο της έρευνας. Αυτή η μείωση αντιπροσωπεύει πτώση της παραγωγής κατά 18 % μεταξύ του 1989 και της περιόδου της έρευνας.

(24) Η χρησιμοποίηση του παραγωγικού δυναμικού για το εν λόγω προϊόν από τους κοινοτικούς παραγωγούς μειώθηκε από 59 % το 1989 σε 55 % το 1990, 49 % το 1991 και σε 48 % κατά την περίοδο της έρευνας.

(25) Οι πωλήσεις που πραγματοποίησε η κοινοτική βιομηχανία στην κοινοτική αγορά ήταν 29 000 τόνοι το 1989, 33 000 τόνοι το 1990, 29 000 τόνοι το 1991 και 24 000 τόνοι κατά την περίοδο της έρευνας, ήτοι μείωση κατά 17,2 % μεταξύ του 1989 και της περιόδου έρευνας, ενώ το μέγεθος της αγοράς αυξήθηκε στην διάρκεια της ίδιας περιόδου κατά 24 %.

(26) Αυτή η εξέλιξη αντιστοιχεί σε μεταβολή του τμήματος της αγοράς που κατέχουν οι κοινοτικοί παραγωγοί από 19,2 % το 1989 σε 21,10 % το 1990, 16,20 % το 1991 και 13,14 % κατά την περίοδο της έρευνας.

(27) Οι τιμές πώλησης που εφαρμόζει η κοινοτική βιομηχανία, εκφρασμένες σε σταθερές αξίες, παρέμειναν σταθερές μεταξύ του 1989 και της περιόδου της έρευνας.

(28) Η εξέλιξη των τιμών και του κόστους παραγωγής κατέληξε σε απώλειες για όλους τους εν λόγω κοινοτικούς παραγωγούς από το 1989 μέχρι την περίοδο της έρευνας.

Κατά την περίοδο της έρευνας, αυτή η τάση επιβεβαιώθηκε καθότι όλοι οι κοινοτικοί παραγωγοί είχαν υποστεί απώλειες επί των περισσοτέρων πωλήσεων. Κατά μέσο όρο αυτές οι απώλειες ισοδυναμούσαν με το 7 % του κύκλου εργασιών.

(29) Η απασχόληση στην κοινοτική βιομηχανία σημείωσε πτώση, κατά τη διάρκεια της περιόδου, κατά +-9 % το 1990, +-12 % το 1991 και +-17 % κατά την περίοδο της έρευνας. Αυτή η τάση κατέληξε σε γενική πτώση κατά +-34 % μεταξύ του 1989 και της περιόδου της έρευνας.

3. Συμπέρασμα (30) Μολονότι η κοινοτική αγορά επεκτάθηκε κατά 24 % κατά την τελευταία τετραετία, πράγμα που έπρεπε να επιτρέψει στην κοινοτική βιομηχανία να ωφεληθεί από τις αυξανόμενες πωλήσεις και, ως εκ τούτου, να μειώσει το κόστος και να αυξήσει τα κέρδη της, η κατάστασή της, αντίθετα, επιδεινώθηκε καθότι σημειώθηκε πτώση της παραγωγής και των πωλήσεών της, μείωση της χρησιμοποίησης του παραγωγικού δυναμικού και απώλεια του τμήματος της αγοράς προς όφελος των κινέζων εξαγωγέων και οικονομικές απώλειες.

Όλοι οι ανωτέρω παράγοντες επηρέασαν αρνητικά την οικονομική κατάσταση της κοινοτικής βιομηχανίας, η οποία, κατά συνέπεια, θεωρείται ότι έχει υποστεί σημαντική ζημία κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88.

Ε. ΑΙΤΙΩΔΗΣ ΣΥΝΑΦΕΙΑ ΜΕΤΑΞΥ ΤΩΝ ΕΙΣΑΓΩΓΩΝ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΝΤΑΜΠΙΝΓΚ ΚΑΙ ΤΗΣ ΖΗΜΙΑΣ 1. Επιπτώσεις των εισαγωγών που αποτελούν αντικείμενο ντάμπινγκ (31) Η Επιτροπή διαπίστωσε ότι η μείωση του τμήματος της αγοράς και του όγκου των πωλήσεων εκ μέρους της κοινοτικής βιομηχανίας και η επιδείνωση των οικονομικών της επιδόσεων που οδήγησαν σε απώλειες, συνέπεσαν με τη σημαντική αύξηση του όγκου των εισαγωγών κομμεορρητίνης από τη Λαϊκή Δημοκρατία της Κίνας.

Επιπλέον, δεδομένου ότι η αγορά για το προϊόν αυτό είναι διαφανής και οι τιμές αποτελούν το σημαντικότερο παράγοντα εμπορίας, οι χαμηλές τιμές της κομμεορρητίνης που αποτελούσαν αντικείμενο ντάμπινγκ είχαν αρνητικά αποτελέσματα στις επιδόσεις της κοινοτικής βιομηχανίας.

2. Επιπτώσεις άλλων παραγόντων (32) Η Επιτροπή εξέτασε κατά πόσον η ζημία που έχει προκληθεί στην κοινοτική βιομηχανία μπορεί να οφείλεται σε άλλους παράγοντες όπως είναι, ειδικότερα, ο όγκος και οι τιμές των εισαγωγών καταγωγής άλλων χωρών.

(33) Οι εισαγωγές από την Κίνα αντιπροσώπευαν το 86 % όλων των εισαγωγών κομμεορρητίνης στην Κοινότητα κατά την περίοδο της έρευνας. Οι άλλες εισαγωγές ήταν καταγωγής κυρίως Ινδονησίας. Λόγω της πρόσφατης διείσδυσης των εισαγωγών από την Ινδονησία και του σχετικά χαμηλού τμήματος που κατέχουν στην αγορά, σε σύγκριση με το τμήμα που κατέχουν οι εισαγωγείς από την Κίνα, η Επιτροπή δεν έχει κανένα λόγο να πιστεύει ότι η σημαντική ζημία μπορεί να οφείλεται στις επιπτώσεις αυτών των εισαγωγών απ την Ινδονησία.

(34) Ως εκ τούτου, η Επιτροπή καταλήγει στο συμπέρασμα ότι οι εισαγωγές κομμεορρητίνης που αποτελούν αντικείμενο ντάμπινγκ, καταγωγής Κίνας, λόγω των χαμηλών τιμών τους και της ευρείας παρουσίας τους στην κοινοτική αγορά, έχουν προκαλέσει, αν εξετασθούν χωριστά, σημαντική ζημία στην κοινοτική βιομηχανία.

ΣΤ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ (35) Κατά τις διαβουλεύσεις που προβλέπονται στο άρθρο 6 του κανονισμού (ΕΟΚ) αριθ. 2423/88, η Επιτροπή συγκέντρωσε παρατηρήσεις από μεγάλο αριθμό κρατών μελών που ισχυρίζονταν ότι δεν ήταν προς το συμφέρον της Κοινότητας να επιβληθούν μέτρα αντιντάμπινγκ στην παρούσα περίπτωση.

Αυτές οι παρατηρήσεις τόνιζαν, ειδικότερα, ότι οι αρνητικές επιπτώσεις των μέτρων αντιντάμπινγκ στους χρήστες κομμεορρητίνης ήταν εξαιρετικά δυσανάλογες προς τα οφέλη που μπορούν να προκύψουν από τα μέτρα αντιντάμπινγκ υπέρ της κοινοτικής βιομηχανίας. Σχετικά με την τελευταία, συνίσταται από επιχειρήσεις μεσαίου μεγέθους, που είναι εγκατεστημένες κυρίως σε ένα μόνον κράτος μέλος και κάνουν χρήση ενός περιορισμένου φυσικού πόρου. Εφόσον επιβληθούν μέτρα αντιντάμπινγκ, η κοινοτική αγορά θα εξακολουθήσει να εξαρτάται ευρέως από τις εισαγωγές, δεδομένου ότι η ικανότητα παραγωγής της κοινοτικής βιομηχανίας μπορεί μόνο να καλύψει ένα μικρό τμήμα.

Αντίθετα, η κομμεορρητίνη είναι ένα πρωταρχικό προϊόν που χρησιμοποιείται σε πολλές βιομηχανίες (π.χ. βιομηχανίες ελαστικών, κατασκευής χάρτου, χρωμάτων, κόλλας και βερνικιών), που είναι εγκατεστημένες στα περισσότερα κράτη μέλη, όπου αντιπροσωπεύουν υψηλή προστιθέμενη αξία και στηρίζουν μεγάλο αριθμό επαγγελμάτων. Η επιβολή μέτρων αντιντάμπινγκ θα έχει ως αποτέλεσμα, για τις επιχειρήσεις αυτές, σημαντική αύξηση του αντίστοιχου κόστους παραγωγής των ανωτέρω προϊόντων, καθόσον πρέπει να διατηρήσουν σταθερή και άφθονη προμήθεια κομμεορρητίνης. Ως εκ τούτου μπορεί να απειλήσει την κατάσταση αυτών των βιομηχανιών.

Επιπλέον, προβλήθηκε το επιχείρημα ότι η επιβολή μέτρων αντιντάμπινγκ δεν θα ήταν το κατάλληλο μέσο για την εξουδετέρωση της ζημίας, εφόσον προκαλεί σημαντική αύξηση της τιμής κομμεορρητίνης και καταλήγει σε ταχεία διείσδυση της κοινοτικής αγοράς από προϊόντα υποκατάστασης τα οποία, προς το παρόν, δεν αποτελούν βιώσιμη εναλλακτική λύση λόγω των υψηλών τιμών τους.

(36) Υπό το φως των ανωτέρω, η Επιτροπή καταλήγει στο συμπέρασμα ότι δεν είναι πρόσφορο να ληφθούν προσωρινά μέτρα άμυνας, ότι δεν είναι προς το συμφέρον της Κοινότητας να συνεχιστεί η διαδικασία.

Ζ. ΣΥΜΒΟΥΛΕΥΤΙΚΗ ΕΠΙΤΡΟΠΗ (37) Αντιρρήσεις ως προς την περάτωση της διαδικασίας αντιντάμπινγκ διατυπώθηκαν στα πλαίσια της συμβουλευτικής επιτροπής. Συνεπώς, σύμφωνα με το άρθρο 9 του κανονισμού (ΕΟΚ) αριθ. 2423/88, η διαδικασία περατώνεται εάν, εντός προθεσμίας ενός μηνός, το Συμβούλιο δεν αποφασίσει διαφορετικά. Η παρούσα απόφαση μπορεί τότε να δημοσιευτεί στην Επίσημη Εφημερίδα των Ευρωπαϊκών Κοινοτήτων,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές κομμεορρητίνης καταγωγής Λαϊκής Δημοκρατίας της Κίνας, που υπάγεται στον κωδικό ΣΟ 3806 10 10.

Βρυξέλλες, 10 Ιανουαρίου 1994.

Για την Επιτροπή

Leon BRITTAN

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 195 της 1. 8. 1992, σ. 5.